फिनिक्स नकआउट चरणमा
फिनिक्स कलेज बिहीबार एपेक्स अन्तर कलेज क्रिकेट प्रतियोगिताको क्वाटरफाइनलमा पुगेको छ । एपेक्स कलेजको आयोजनामा हब इन्टरनेसनलको प्रस्तुति रहेको प्रतियोगितामा बिहीबार मूलपानीस्थित तल्लो क्रिकेट मैदानमा फिनिक्सले आस्था कलेजलाई ७ विकेटले हरायो ।
काठमाडौँ — फिनिक्स कलेज बिहीबार एपेक्स अन्तर कलेज क्रिकेट प्रतियोगिताको क्वाटरफाइनलमा पुगेको छ । एपेक्स कलेजको आयोजनामा हब इन्टरनेसनलको प्रस्तुति रहेको प्रतियोगितामा बिहीबार मूलपानीस्थित तल्लो क्रिकेट मैदानमा फिनिक्सले आस्था कलेजलाई ७ विकेटले हरायो ।टस जितेको आस्थाले मैदान भिजेका कारण १८ ओभरमा छोट्याइएको खेलमा ५ विकेट गुमाई १ सय २६ रन बनायो । भूपाल डंगोलले ५७ बलमा अविजित ६६ रन बनाए । सार्थक धिताल २४ बलमा २० र सन्तोष गजमेर १४ बलमा १२ रन बनाई आउट भए । फिनिक्सका क्रिस ऐरले ५ विकेट लिए । प्लेयर अफ द म्याच उनले ४ ओभरमा १५ रन खर्चेका थिए ।सुशान्त थापाले ५८ बलमा अविजित ७८ रन बनाएपछि फिनिक्सले १६.१ ओभरमै लक्ष्य पूरा गर्‍यो । क्रिसले १५ बलमा १९ र राज खर्शाहले १३ बलमा १० रन बनाए । आस्थाबाट सर्जन घिमिरले २ र सार्थकले १ विकेट लिए । फिनिक्स ३ खेलबाट ४ अंक जोड्दै नकआउट चरणमा पुगेको हो । आस्थाको २ खेलमा १ अंक छ र टोलीको क्वाटरफाइनल पुग्ने आशा जीवितै छ । शुक्रबार हुने समूह चरणको अन्तिम खेलमा आस्थाले ब्लुबर्ड कलेजलाई पराजित गरेमा टोलीको नकआउट चरण पुग्ने सम्भावना बन्नेछ । ब्लुबर्डको २ खेलमा ३ अंक छ ।अर्को खेलमा एस कलेजले कान्तिपुर कलेज अफ म्यानेजमेन्ट एन्ड इन्फोर्मेसन टेक्नोलोजी (केसीएमआईटी) लाई २ विकेटले पराजित गरे पनि समूह चरण पार गर्न सकेन । लिभरपुल कलेज, केसीएमआईटी र एसको समान ४ अंक भए पनि रनरेटमा एस पछाडि पर्‍यो ।यसअघि नै दुई खेल जितेको केसीएमआईटीले निर्धारित २० ओभरमा ८ विकेट गुमाई १ सय १७ रन बनायो । अमित मण्डलले २८ बलमा २४ तथा विशाल कुँवर र अमृत कार्कीले समान १५ रन बनाए । एसका आयुष लटौलाले ३ विकेट लिए । उनले ३ ओभरमा २५ रन खर्चेका थिए । गजेन्द्र पटेलले २ र विज्ञान भट्टराईले १ विकेट लिए ।एसले १३.५ ओभरमा लक्ष्य पूरा गर्‍यो । रिउल श्रेष्ठले ४३ रन बनाए । प्लेयर अफ द म्याच उनले २८ बलमात्र खेले । अनिकेत पालिखे र हर्ष पोदारले समान १६ रन बनाए । केसीएमआईटीका दिलसाद सिद्दिकी, विशाल र अमृतले १–१ विकेट लिए ।